Den fremste av disse canadiske veteranene bærer Canadiske styrkers dekorasjon lengst til høyre i medaljerekken.  Foto: 2011 
**Canadiske styrkers dekorasjon** (engelsk: *Canadian Forces' Decoration*, fransk: *Décoration des Forces canadiennes*) er en canadisk militær utmerkelse innstiftet 15. desember 1949 av generalguvernør Harold Alexander som belønning for lang og god tjeneste i Canadas forsvar. Utmerkelsen tildeles offiserer og menige etter tolv års tjeneste.

Bakgrunn
--------

Personell i Canadas væpnede styrker ble tidligere belønnet for lang og tro tjeneste med en rekke ulike dekorasjoner. Etter først å ha benyttet britiske medaljer og utmerkelser, kom det til egne canadiske utmerkelser. Det ble innført egne utmerkelser for hæren, sjøforsvaret og luftvåpenet, samt reservestyrkene, og med skille mellom dekorasjoner for offiserer og medaljer for menige. Det fantes dermed åtte ulike utmerkelser for lang og god tjeneste, med ulike kriterier for tildeling.

Dette belønningssystemet ble forenklet ved innføringen av Canadiske styrkers dekorasjon, som er en enkelt utmerkelse for alle deler av Canadas forsvar og for både offiserer, befal og menige. Dermed fravek man den britiske tradisjonen med å tildele offiserer dekorasjoner og menige medaljer. Samtidig ble tildelingskriteriene standardisert.

Utforming
---------

Canadiske styrkers dekorasjon består av en dekagonal medaljong med regjerende monarks portrett på avers. Ved innstiftelsen bar dekorasjonen et venstrevendt portrett av kong Georg VI med omskriften «GEORGIVS VI D : G : BRITT : OMN : REX : FID : DEF». Reversen har i midten et motiv bestående av emblemer for de tre forsvarsgrenene: en marinekrone øverst for sjøforsvaret, tre lønneblad i midten for hæren og en ørn nederst for luftforsvaret. Ordet SERVICE står på et bånd helt nederst. Motivets øvre del er flankert av to heraldiske liljer. Kong Georg VIs monogram fantes dessuten også på reversen, over forsvarsgrenenes emblemer, men det kongelige monogram ble tatt bort da Elisabeth II ble dronning. Under Elisabeth II har dekorasjonen dronningens høyrevendte portrett i midten. Hun bærer en krans om hodet. Motivet er omgitt av omskriften «ELIZABETH II DEI GRATIA REGINA • CANADA •». Dekorasjonen var i Georg VIs tid gjort i forgylt sølv. Under Elisabeth II er materialet tambak.

Medaljongen er opphengt i båndet i et ornament med et lønneblad, et canadisk nasjonalsymbol som finnes blant annet i Canadas flagg. I kong Georg VIs tid løp båndet gjennom et rektangulært oppheng med innskriften «CANADA». Dette ble forenklet ved dronning Elisabeth IIs tronbestigelse. Medaljebåndet er rødt, med tre smale hvite striper. Rødt og hvitt er siden 1921 Canadas offisielle farger.

Båndet kan utstyres med barre ved ytterligere tjeneste utover minimumskravet. Barren er dekorert med Canadas kronede våpenskjold.

Tildeling
---------

Canadiske styrkers dekorasjon tildeles for tolv års tjeneste i Canadas væpnede styrker, inkludert reservestyrkene, offiserer i kadettinstruksjonskorpset og heimevernet Canadian Rangers. De siste åtte årene av tjeneste må være bedømt som god.

Ved nye ti års tjeneste utstyres båndet med en spenne. På båndstripen markeres dette med rosetter.

Første mottager av Canadiske styrkers dekorasjon var generalguvernør Harold Alexander. Dekorasjonen er siden tildelt hver generalguvernør i egenskap av øverstkommanderende for Canadas væpnede styrker. Ved innstiftelsen ble dekorasjonen også tildelt medlemmer av den britiske kongefamilien, da flere av disse var æresoberster i canadiske regimenter.

Mottagere av Canadiske styrkers dekorasjon får rett til å sette bokstavene *CD* bak sine etternavn.

Referanser
----------

1. ↑  Christopher McCreery: *The Canadian Honours System*, Toronto: Dundurn Press, 2005, s. 251.
2. ↑  McCreery, s. 253.
3. ↑  McCreery, s. 255.
4. ↑  «Canadian Forces' Decoration (CD)» Arkivert 21. mars 2013 hos Wayback Machine. National Defence and the Canadian Forces.
5. ↑  «Efficiency and Long Service Decorations and Medals - Canadian Forces Decoration - CD», Veterans Affairs Canada.
6. ↑  McCreery, s. 256.
7. ↑  McCreery, s. 255.

Eksterne lenker
---------------

* Christopher McCreery: *The Canadian Forces' Decoration*, Ottawa: Department of National Defence, 2011. Elektronisk bok (engelsk)